b'\n_START_ARTICLE_\nKoalicija narodnog sporazuma\n_START_PARAGRAPH_\nKoalicija narodnog sporazuma (KNS) bila je koalicija uglavnom umjerenih nacionalnih politi\xc4\x8dkih stranaka u Hrvatskoj, oformljena prije prvih vi\xc5\xa1estrana\xc4\x8dkih izbora 1990. godine._NEWLINE_Na njezinu \xc4\x8delu bili su nekada\xc5\xa1nji vo\xc4\x91e Hrvatskog prolje\xc4\x87a Miko Tripalo, Savka Dab\xc4\x8devi\xc4\x87-Ku\xc4\x8dar, Sre\xc4\x87ko Bijeli\xc4\x87 i dr., koji, za razliku od drugih biv\xc5\xa1ih \xe2\x80\x9eprolje\xc4\x87ara\xe2\x80\x9c, nisu htjeli formirati vlastite stranke. Umjesto toga su se, suo\xc4\x8deni s velikim brojem novoosnovanih stranaka, zalagali za stvaranje \xc5\xa1iroke koalicije lijevo-liberalnih i umjereno desnih snaga kako bi sprije\xc4\x8dila rasipanje glasova bira\xc4\x8da iz tog bira\xc4\x8dkog spektra i tako omogu\xc4\x87ilo tvrdoj liniji komunistima ostanak na vlasti. Tripalo je tako\xc4\x91er nastojao da u novi Sabor u\xc4\x91e \xc5\xa1to vi\xc5\xa1e stranaka koje bi stvorile koaliciju te tako sprije\xc4\x8dile da se jedna jednostrana\xc4\x8dka vlast zamijeni s drugom._NEWLINE_U KNS je u\xc5\xa1ao velik broj prili\xc4\x8dno razli\xc4\x8ditih stranaka \xe2\x80\x93 demokr\xc5\xa1\xc4\x87anski i desno orijentirani HDS i HKDS, liberalno orijentiran HSLS i lijevi SDSH, kao i manje regionalne organizacije i nezavisni kandidati. Pristupila je i tzv. Novakovi\xc4\x87eva frakcija HSS-a._NEWLINE_Me\xc4\x91utim, izborni zakon usvojen od strane vladaju\xc4\x87ih komunista sadr\xc5\xbeavao dvokru\xc5\xbeni ve\xc4\x87inski sustav, koji je preferirao dvije najja\xc4\x8de stranke. U prolje\xc4\x87e 1990. dvije najja\xc4\x8de stranke su bili SKH i HDZ, koja je pod vodstvom Franje Tu\xc4\x91mana, nakraju, i preuzela ve\xc4\x87inu. KNS je zavr\xc5\xa1io na tre\xc4\x87emu mjestu, osvojiv\xc5\xa1i malen broj mjesta u Saboru (21)._NEWLINE_KNS se nakon toga brzo raspao, pogotovo zbog raznorodnosti stranaka i razli\xc4\x8ditih vizija njihovih vo\xc4\x91a. U jesen 1990. Tripalo i Ku\xc4\x8dar su osnovali novu stranku, pod nazivom Hrvatska narodna stranka.'